**Lühikokkuvõte George Berkeley idealismist**

Berkeley esindab **idealismi** ehk **immaterialismi**, mille kohaelt ei eksisteeri midagi materiaalselt. Tema arvates on reaalsus vaimne ning ka inimene on vaimne olend (ideede ja tajude kogum), keda ta nimetab ka hingeks. Berkely arvas, et kui me mingit eset tajume, siis tegelikult me ei taju objekti ennast, vaid aistingut, mida see meis kui tajujas tekitab. Näiteks toolil istudes ei taju ma tooli kui sellist, vaid erinevaid tooli poolt tekitatud aistinguid ja ideid. Berkeley kui empiristi arvates saabki kindel olla üksnes selles, mida tajume.

Filosoof leiab, et iga materiaalne asi on vaid omaduste kogum. Näiteks õunal on erinevad omadused, kuid pole olemas sellist asja nagu "õunsus". Õun on sisuliselt ideede või omaduste kogum, need omadused pärinevad meist, mitte õunast. Kui võtta õunalt ära kõik tema omadused, mis võivad esineda ka teistel puuviljadel, siis ei jää midagi järgi. Meie, õuna tajudes, võime öelda, et see on „magus“, „hapu“ vmt. Õun kui selline jääb aga kättesaamatuks, sest meie taju toimib kogu aeg filtrina. Midagi, mis on väljaspool meie taju, pole võimalik kogeda. Millegi olemasolus saab Berkeley arvates olla kindel üksnes siis, kui meil on olemas vahetu tajukontakt. Näiteks saan ma väita, kas mu toas eksisteerib laud vaid siis, kui seda oma meeltega tajun. Berkeley, nagu ka John Locke, esindas empirismi ning pidas kogemust (taju) teadmiste allikaks.

Samuti esindas Berkeley **nominalismi**. See on arusaam, mille kohaselt eksisteerivad vaid üksiknähtused. Näiteks jääb Berkeley arvates väga umbmääraseks termin „rahvas“. Tema arvates saab kogeda vaid üksikuid inimesi, mitte aga rahvast. Vastasleeri seisukohta nimetatakse **platonismiks**, mille kohaselt eksisteerivad ka abstraktsed ideed nagu „rahvas“ jmt. Platonist adub, et üksikuid inimesed ongi rahvas. Seega eksisteerivad platonismi kohaselt lisaks konkreetsetele ideedele ka üldised ehk abstraktsed ideed, mis tähistavad vastavaid nähtuseid.

**Kasutatud allikad:**

E. Saarinen, *Läänemaise filosoofia ajalugu tipult tipule Sokratesest Marxini.* Tallinn, Avita 1996.

E. Saarinen, *Symposium.* Tallinn,Avita 2003